บ้านปูกำไรพุ่ง33%
บริษัท บ้านปู หรือBANPU รายงานผลการดำเนินงานประจำไตรมาส 3 ปี 2554 มีกำไรสุทธิ เพิ่มขึ้น33 %จากไตรมาส 2 ของปีนี้จากผลการดำเนินงานที่ดีขึ้นของธุรกิจถ่านหิน
30 ต.ค. 2565

บริษัท บ้านปู หรือBANPU รายงานผลการดำเนินงานประจำไตรมาส 3 ปี 2554 มีกำไรสุทธิ เพิ่มขึ้น33 %จากไตรมาส 2 ของปีนี้จากผลการดำเนินงานที่ดีขึ้นของธุรกิจถ่านหิน         นายชนินท์ ว่องกุศลกิจ ประธานเจ้าหน้าที่บริหาร BANPU  เปิดเผยว่าในไตรมาส 3 ที่ผ่านมา บ้านปูฯ มีรายได้จากการขายรวมจำนวน 30,685 ล้านบาท เพิ่มขึ้น 16, 997 ล้านบาท หรือร้อยละ 124 จากงวดเดียวกันของปีก่อนหน้า ทั้งนี้เป็นผลจากปริมาณขายถ่านหินที่เพิ่มขึ้นเป็น 10.94 ล้านตัน จาก 5.05 ล้านตันในไตรมาสเดียวกันของปีก่อนหน้า หรือเพิ่มขึ้นร้อยละ 117  ในขณะที่ราคาขายถ่านหินในไตรมาสนี้ได้ปรับตัวสูงขึ้นเช่นกัน โดยราคาขายเฉลี่ยถ่านหินของเหมืองถ่านหินในอินโดนีเซียอยู่ที่ 98.99 เหรียญสหรัฐต่อตัน เพิ่มขึ้นร้อยละ 27 จากไตรมาสเดียวกันของปี 2553  และร้อยละ 3  จากไตรมาส 2 ของปีนี้ตามลำดับ ทั้งนี้รายได้จากการขายถ่านหินซึ่งคิดเป็นร้อยละ 96 ของรายได้จากการขายรวมประกอบด้วยรายได้จากการจำหน่ายถ่านหินจากแหล่งผลิตในอินโดนีเซีย จำนวน 20,700 ล้านบาท ออสเตรเลียจำนวน 8,830 ล้านบาท และไทย จำนวน 8 ล้านบาท ส่วนรายได้จากการจำหน่ายไฟฟ้าและไอน้ำจากโรงไฟฟ้าพลังความร้อนร่วม 3 แห่งในประเทศจีน และรายได้อื่นๆ มีจำนวน 1,147 ล้านบาท คิดเป็นร้อยละ 4 ของยอดขายรวม             “ในไตรมาส 3 ที่ผ่านมาธุรกิจถ่านหินมีอัตรากำไรขั้นต้นร้อยละ 47 โดยธุรกิจถ่านหินอินโดนีเซียมีผลการดำเนินงานที่ราบรื่น และมีปริมาณขายถ่านหินที่เพิ่มขึ้น ประกอบกับราคาขายเฉลี่ยถ่านหินก็ได้ปรับตัวเพิ่มขึ้นเช่นกัน ในขณะที่ราคาน้ำมันดีเซลอ่อนตัวลงร้อยละ 4 จากไตรมาสก่อนหน้า ส่งผลให้อัตรากำไรขั้นต้นของธุรกิจถ่านหินในอินโดนีเซียปรับสูงขึ้นเป็นร้อยละ 51 จากร้อยละ 50 ในไตรมาสก่อนหน้า ในขณะที่อัตรากำไรขั้นต้นจากธุรกิจถ่านหินในออสเตรเลียปรับสูงขึ้นเป็นร้อยละ 38 จากร้อยละ 28 ในไตรมาสก่อนหน้า ทั้งนี้เป็นผลมาจากเครื่องจักรของเหมืองใต้ดินดำเนินการผลิตเต็มที่จึงช่วยลดต้นทุนการผลิตต่อหน่วยลง” นายชนินท์กล่าว         สำหรับกำไรสุทธิในไตรมาส 3 ที่ผ่านมามีจำนวนทั้งสิ้น 4,208 ล้านบาท ลดลง 9,079 ล้านบาท หรือลดลงร้อยละ 68 จากในไตรมาสเดียวกันของปีก่อนหน้า ซึ่งมีกำไรจากการจำหน่ายหุ้นร้อยละ 8.72 ในบริษัท PT. Indo Tambangraya Megah Tbk (ITM) จำนวน 11,692 ล้านบาท   
“อย่างไรก็ตาม หากพิจารณาเฉพาะกำไรสุทธิจากการดำเนินงานแล้ว กำไรสุทธิจากการดำเนินงานในไตรมาส 3 ที่ผ่านมาได้ปรับตัวสูงขึ้นจำนวน 2,607 ล้านบาท หรือร้อยละ 163 จากไตรมาสเดียวกันในปีก่อนหน้า เนื่องจากผลการดำเนินงานที่ดีขึ้นของธุรกิจถ่านหิน นอกจากนี้ หากเทียบกับไตรมาส 2 ของปีนี้ กำไรสุทธิของไตรมาส 3/2554 ปรับเพิ่มขึ้น 1,047 ล้านบาท หรือเพิ่มขึ้นจากไตรมาส 2 ปีนี้ร้อยละ 33” นายชนินท์กล่าว 
บริษัท บ้านปู จำกัด (มหาชน) เป็นบริษัทพลังงานแห่งเอเชียที่มีความฉับไว ดำเนินธุรกิจถ่านหินและธุรกิจที่เกี่ยวเนื่อง โดยมีฐานธุรกิจใน 4 ประเทศหลัก คือ ไทย อินโดนีเซีย จีน และออสเตรเลีย สำหรับฐานะทางการเงินของบริษัทฯ ณ วันที่ 30 กันยายน 2554 มีสินทรัพย์รวม 205,262 ล้านบาท เพิ่มขึ้นร้อยละ 6 เมื่อเทียบกับ ณ วันที่ 31 ธันวาคม 2553 และมีหนี้สินรวม 124,648 ล้านบาท เพิ่มขึ้น 585 ล้านบาท เมื่อเทียบกับ ณ วันที่ 31 ธันวาคม 2553  สำหรับอัตราหนี้สินสุทธิต่อทุน ณ วันที่ 30 กันยายน 2554 เท่ากับ 0.69 เท่า เทียบกับ 1.16 เท่า ณ วันที่ 31 ธันวาคม 2553 และมีกำไรต่อหุ้นขั้นพื้นฐาน (EPS) เท่ากับ 15.48 บาทต่อหุ้น เทียบกับ 48.89 บาทต่อหุ้นจากงวดเดียวกันของปีก่อนหน้า